title: 2011/397/EÚ: Rozhodnutie Európskej centrálnej banky z  21. júna 2011 o konaniach o udelenie akreditácie v oblasti ochrany životného prostredia a bezpečnosti a ochrany zdravia na výrobu eurobankoviek (ECB/2011/8)

text:
               5.7.2011

               SK

               Úradný vestník Európskej únie

               L 176/52

         ROZHODNUTIE EURÓPSKEJ CENTRÁLNEJ BANKY
   z 21. júna 2011
   o konaniach o udelenie akreditácie v oblasti ochrany životného prostredia a bezpečnosti a ochrany zdravia na výrobu eurobankoviek
   (ECB/2011/8)
   (2011/397/EÚ)
   RADA GUVERNÉROV EURÓPSKEJ CENTRÁLNEJ BANKY
   so zreteľom na Zmluvu o fungovaní Európskej únie, a najmä na jej článok 128 ods. 1,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 16,
   keďže:

               (1)

               Článok 128 ods. 1 zmluvy a článok 16 štatútu Európskeho systému centrálnych bánk a Európskej centrálnej banky (ďalej len „štatút ESCB“) ustanovujú, že Európska centrálna banka (ECB) má výlučné právo povoľovať vydávanie eurobankoviek v Únii. Toto právo zahŕňa právomoc prijímať opatrenia na ochranu integrity eurobankoviek ako platobných prostriedkov.

               (2)

               Politika Únie v oblasti ochrany životného prostredia sa zakladá na zásade integrácie ochrany životného prostredia, ako je vymedzená v článku 11 zmluvy, podľa ktorého požiadavky ochrany životného prostredia musia byť začlenené do vymedzenia a uskutočňovania politík Únie a činností, a to predovšetkým s ohľadom na podporu trvalo udržateľného rozvoja. S ohľadom na túto zásadu Eurosystém podporuje dobré riadenie v oblasti ochrany životného prostredia založené na súbore noriem ISO 14000.

               (3)

               Podľa článku 9 zmluvy pri vymedzovaní a uskutočňovaní svojich politík a činností Únia prihliada na požiadavky spojené medzi iným s ochranou ľudského zdravia. S ohľadom na túto zásadu Eurosystém prikladá prvoradý význam predchádzaniu a minimalizácii rizík v oblasti bezpečnosti a ochrany zdravia ako verejnosti, tak aj zamestnancov, ktorí sa podieľajú na výrobe eurobankoviek alebo surovín na výrobu eurobankoviek. Eurosystém podporuje dobré riadenie v oblasti bezpečnosti a ochrany zdravia v súlade s politikou Európskej agentúry pre bezpečnosť a ochranu zdravia pri práci (1) a súbormi noriem OHSAS 18000.

               (4)

               Z týchto dôvodov by sa malo zaviesť konanie o udelenie akreditácie v oblasti ochrany životného prostredia a bezpečnosti a ochrany zdravia s cieľom zabezpečiť, aby boli na činnosť súvisiacu s výrobou eurobankoviek akreditovaní len výrobcovia, ktorí spĺňajú minimálne požiadavky v oblasti ochrany životného prostredia a bezpečnosti a ochrany zdravia.

               (5)

               Na účely úzkeho sledovania činnosti akreditovaných výrobcov v oblasti ochrany životného prostredia a bezpečnosti a ochrany zdravia v procese výroby eurobankoviek a surovín na výrobu eurobankoviek je potrebné, aby ECB od týchto výrobcov pravidelne dostávala údaje o vplyve ich výroby eurobankoviek a surovín na výrobu eurobankoviek na životné prostredie a bezpečnosť a ochranu zdravia,

         PRIJALA TOTO ROZHODNUTIE:
   ODDIEL I

      VŠEOBECNÉ USTANOVENIA

   Článok 1
   Vymedzenie pojmov
   Na účely tohto rozhodnutia sa uplatňujú tieto pojmy:

               a)

               „NCB“ sa rozumie národná centrálna banka členského štátu, ktorého menou je euro;

               b)

               „surovinami na výrobu eurobankoviek“ sa rozumejú papier, farba, fólia a prúžok, ktoré sa požívajú na výrobu eurobankoviek;

               c)

               „výrobným miestom“ sa rozumejú akékoľvek priestory, ktoré výrobca používa alebo zamýšľa používať na výrobu eurobankoviek alebo surovín na výrobu eurobankoviek;

               d)

               „výrobcom“ sa rozumie každý subjekt, ktorý sa podieľa alebo zamýšľa podieľať sa na činnosti súvisiacej s výrobou eurobankoviek;

               e)

               „akreditáciou v oblasti ochrany životného prostredia“ sa rozumie stav, ktorého rozsah sa ustanovuje v článku 3, ktorý výrobcovi udelila ECB a ktorým sa potvrdzuje, že jeho činnosť súvisiaca s výrobou eurobankoviek spĺňa požiadavky stanovené v oddieli II;

               f)

               „akreditáciou v oblasti bezpečnosti a ochrany zdravia“ sa rozumie stav, ktorého rozsah sa ustanovuje v článku 4, ktorý výrobcovi udelila ECB a ktorým sa potvrdzuje, že jeho činnosť súvisiaca s výrobou eurobankoviek spĺňa požiadavky stanovené v oddieli III;

               g)

               „akreditovaným výrobcom“ sa rozumie výrobca, ktorému bola udelená akreditácia v oblasti ochrany životného prostredia a bezpečnosti a ochrany zdravia;

               h)

               „certifikačným orgánom“ sa rozumie nezávislý certifikačný orgán, ktorý hodnotí systémy riadenia výrobcov v oblasti ochrany životného prostredia alebo bezpečnosti a ochrany zdravia a je oprávnený osvedčiť, že výrobca spĺňa požiadavky súboru noriem ISO 14000 alebo súboru noriem OHSAS 18000;

               i)

               „činnosťou súvisiacou s výrobou eurobankoviek“ sa rozumie výroba eurobankoviek alebo akýchkoľvek surovín na výrobu eurobankoviek;

               j)

               „pracovným dňom ECB“ sa rozumie niektorý z dní od pondelka do piatku okrem sviatkov ECB;

               k)

               „výrobou dosiek“ sa rozumie výroba tlačových dosiek pre technológie ofsetovej tlače alebo hĺbkotlače používané pri výrobe eurobankoviek;

               l)

               „individuálnou výrobou“ sa rozumie výroba pozostávajúca z niekoľkých šarží vyrobených z rovnakých surovín od rovnakých dodávateľov, pričom zloženie je v priebehu celého procesu homogénne a nezavádza nové látky alebo rovnaké látky, ktorých zmeny v koncentrácii presahujú limit, ktorý vymedzuje ECB osobitne.

         Článok 2
   Všeobecné zásady
   1.   Výrobca môže vykonávať činnosť súvisiacu s výrobou eurobankoviek iba v prípade, ak mu ECB na túto činnosť udelí akreditáciu v oblasti ochrany životného prostredia a akreditáciu v oblasti bezpečnosti a ochrany zdravia.
   2.   Požiadavky ECB na akreditáciu v oblasti ochrany životného prostredia a bezpečnosti a ochrany zdravia sú minimálnymi požiadavkami. Výrobcovia môžu prijať a uplatňovať prísnejšie normy v oblasti ochrany životného prostredia a bezpečnosti a ochrany zdravia, ECB však posudzuje len to, či výrobca spĺňa požiadavky ECB ustanovené v tomto rozhodnutí.
   3.   Výkonná rada má právomoc prijímať všetky rozhodnutia týkajúce sa akreditácie výrobcu v oblasti ochrany životného prostredia a bezpečnosti a ochrany zdravia, pričom prihliada na názory Výboru pre bankovky a o svojich rozhodnutiach informuje Radu guvernérov.
   4.   Akreditovaný výrobca môže uskutočňovať činnosť súvisiacu s výrobou eurobankoviek len na tých výrobných miestach, na ktoré mu bola udelená: a) akreditácia v oblasti ochrany životného prostredia a b) akreditácia v oblasti bezpečnosti a ochrany zdravia bez ohľadu na akúkoľvek inú akreditáciu udelenú na základe akéhokoľvek iného právneho aktu ECB.
   5.   Výrobca znáša všetky náklady a súvisiace straty, ktoré mu vzniknú v súvislosti s uplatňovaním tohto rozhodnutia.
   6.   ECB osobitne ustanoví technické podrobnosti požiadaviek, ktoré majú výrobcovia spĺňať na to, aby získali akreditáciu v oblasti ochrany životného prostredia a bezpečnosti a ochrany zdravia.
   Článok 3
   Akreditácia v oblasti ochrany životného prostredia
   1.   Pri akreditácii na základe súboru noriem ISO 14000 pre systémy riadenia v oblasti ochrany životného prostredia sa postupuje podľa oddielu II. Výrobca môže vykonávať činnosť súvisiacu s výrobou eurobankoviek len v prípade, ak mu ECB udelila na danú činnosť akreditáciu v oblasti ochrany životného prostredia.
   2.   Výrobcovi možno udeliť akreditáciu v oblasti ochrany životného prostredia na činnosť súvisiacu s výrobou eurobankoviek, ak spĺňa všetky tieto podmienky:

               a)

               na konkrétnom výrobnom mieste a vo vzťahu ku konkrétnej činnosti súvisiacej s výrobou eurobakoviek dodržiava súbory noriem ISO 14001, pričom certifikačný orgán túto skutočnosť osvedčil vydaním certifikátu;

               b)

               ak je tlačiarňou, jeho výrobné miesto sa nachádza v členskom štáte;

               c)

               ak nie je tlačiarňou, jeho výrobné miesto sa nachádza v členskom štáte alebo v členskom štáte Európskeho združenia voľného obchodu.

         3.   Výkonná rada môže v jednotlivých prípadoch udeliť výnimky z požiadavky na umiestnenie uvedenej v odseku 2 písm. b) a c) s prihliadnutím na názory Výboru pre bankovky. Každé takéto rozhodnutie sa ihneď oznámi Rade guvernérov. Výkonná rada sa riadi rozhodnutím Rady guvernérov v danej veci.
   4.   S výhradou rozhodnutí podľa článkov 13 alebo 14 sa akreditácia v oblasti ochrany životného prostredia výrobcovi udeľuje na tri roky.
   5.   Výrobca akreditovaný v oblasti ochrany životného prostredia nesmie bez predchádzajúceho písomného súhlasu ECB presunúť výrobu eurobankoviek alebo surovín na výrobu eurobankoviek na iné výrobné miesto alebo poveriť takouto výrobou tretiu osobu vrátane dcérskych a pridružených spoločností výrobcu.
   Článok 4
   Akreditácia v oblasti bezpečnosti a ochrany zdravia
   1.   Pri akreditácii na základe súboru noriem OHSAS 18001 pre systémy riadenia v oblasti bezpečnosti a ochrany zdravia sa postupuje podľa oddielu III. Výrobca môže vykonávať činnosť súvisiacu s výrobou eurobankoviek len v prípade, ak mu ECB udelila na danú činnosť akreditáciu v oblasti bezpečnosti a ochrany zdravia.
   2.   Výrobcovi možno udeliť akreditáciu v oblasti bezpečnosti a ochrany zdravia na činnosť súvisiacu s výrobou eurobankoviek, ak spĺňa všetky tieto podmienky:

               a)

               na konkrétnom výrobnom mieste a vo vzťahu ku konkrétnej činnosti súvisiacej s výrobou eurobankoviek dodržiava súbory noriem OHSAS 18001, pričom certifikačný orgán túto skutočnosť osvedčil vydaním certifikátu;

               b)

               ak je tlačiarňou, jeho výrobné miesto sa nachádza v členskom štáte;

               c)

               ak nie je tlačiarňou, jeho výrobné miesto sa nachádza v členskom štáte alebo v členskom štáte Európskeho združenia voľného obchodu.

         3.   Výkonná rada môže v jednotlivých prípadoch udeliť výnimky z požiadavky na umiestnenie uvedenej v odseku 2 písm. b) a c) s prihliadnutím na názory Výboru pre bankovky. Každé takéto rozhodnutie sa ihneď oznámi Rade guvernérov. Výkonná rada sa riadi rozhodnutím Rady guvernérov v danej veci.
   4.   S výhradou rozhodnutí podľa článkov 13 alebo 14 sa akreditácia v oblasti bezpečnosti a ochrany zdravia výrobcovi udeľuje na tri roky.
   5.   Výrobca akreditovaný v oblasti bezpečnosti a ochrany zdravia nesmie bez predchádzajúceho písomného súhlasu ECB presunúť výrobu eurobankoviek alebo surovín na výrobu eurobankoviek na iné výrobné miesto alebo poveriť takouto výrobou tretiu osobu, vrátane dcérskych a pridružených spoločností výrobcu.
   ODDIEL II

      KONANIE O UDELENIE AKRADITÁCIE V OBLASTI OCHRANY ŽIVOTNÉHO PROSTREDIA

   Článok 5
   Žiadosť o začatie konania
   1.   Výrobca, ktorý zamýšľa vykonávať činnosť súvisiacu s výrobou eurobankoviek, písomne požiada ECB o začatie konania o udelenie akreditácie v oblasti ochrany životného prostredia. Žiadosť o začatie konania musí obsahovať všetky uvedené náležitosti:

               a)

               vymedzenie výrobného miesta a jeho umiestnenia;

               b)

               kópiu certifikátu ISO 14001 pre toto výrobné miesto;

               c)

               v angličtine vypracované zhrnutie poslednej výročnej správy o audite vydanej certifikačným orgánom;

               d)

               výročnú správu v angličtine opisujúcu činnosť jeho vnútorného systému riadenia v oblasti ochrany životného prostredia pomocou vzoru, ktorý poskytne ECB.

         2.   ECB skontroluje, či dokumentácia, ktorú poskytol výrobca vo svojej žiadosti o začatie konania, je úplná. Výrobcu informuje o výsledku svojho hodnotenia do 30 pracovných dní ECB odo dňa prijatia žiadosti o začatie konania. ECB môže predĺžiť túto lehotu jedenkrát, o čom písomne upovedomí výrobcu. V priebehu takéhoto hodnotenia môže ECB žiadať od výrobcu doplňujúce informácie, ktoré sa týkajú požiadaviek uvedených v odseku 1. Ak si ECB vyžiadala dodatočné informácie, upovedomí výrobcu o výsledku hodnotenia do 20 pracovných dní ECB odo dňa prijatia doplňujúcich informácií.
   3.   ECB zamietne žiadosť o začatie konania a výrobcu písomne informuje o tomto rozhodnutí spolu s odôvodnením v lehotách uvedených v odseku 2, ak nastane niektorá z týchto skutočností:

               a)

               výrobca neposkytne informácie požadované podľa odseku 1;

               b)

               výrobca neposkytne prípadné doplňujúce informácie, ktoré si ECB vyžiadala podľa odseku 2 v rámci vzájomne dohodnutej primeranej lehoty;

               c)

               výrobcovi sa odňala akreditácia v oblasti ochrany životného prostredia a ešte neuplynula lehota uvedená v rozhodnutí o odňatí, počas ktorej nesmie znova podať žiadosť;

               d)

               umiestnenie výrobného miesta nespĺňa požiadavky uvedené v článku 3 ods. 2 písm. b) alebo c).

         Článok 6
   Akreditácia v oblasti ochrany životného prostredia
   1.   Ak ECB kladne posúdi žiadosť o začatie konania podľa článku 5 ods. 2, výrobcovi udelí akreditáciu v oblasti ochrany životného prostredia.
   2.   V rozhodnutí, ktorým sa výrobcovi udeľuje akreditácia v oblasti ochrany životného prostredia, sa jednoznačne uvedie:

               a)

               názov výrobcu;

               b)

               výrobné miesto, pre ktoré sa udeľuje akreditácia v oblasti ochrany životného prostredia, a jeho presná adresa;

               c)

               dátum uplynutia platnosti akreditácie v oblasti ochrany životného prostredia;

               d)

               akékoľvek osobitné podmienky týkajúce sa písm. b) a c).

         3.   Akreditácia v oblasti ochrany životného prostredia sa výrobcovi udeľuje na obdobie 3 rokov, ktoré možno obnoviť. Ak výrobca akreditovaný v oblasti ochrany životného prostredia opätovne požiada o akreditáciu v oblasti ochrany životného prostredia pred uplynutím platnosti takejto akreditácie, jeho akreditácia v oblasti ochrany životného prostredia zostáva platná až do prijatia rozhodnutia ECB podľa odseku 1.
   4.   Ak ECB zamietne žiadosť o udelenie akreditácie v oblasti ochrany životného prostredia, výrobca môže dať podnet na začatie preskúmavacieho konania podľa článku 15.
   ODDIEL III

      AKREDITÁCIA V OBLASTI BEZPEČNOSTI A OCHRANY ZDRAVIA

   Článok 7
   Žiadosť o začatie konania
   1.   Výrobca, ktorý zamýšľa vykonávať činnosť súvisiacu s výrobou eurobankoviek, písomne požiada ECB o začatie konania o udelenie akreditácie v oblasti bezpečnosti a ochrany zdravia. Takáto žiadosť o začatie konania musí obsahovať všetky uvedené náležitosti:

               a)

               vymedzenie výrobného miesta a jeho umiestnenia;

               b)

               kópiu certifikátu OHSAS 18001 pre toto výrobné miesto;

               c)

               v angličtine vypracované zhrnutie poslednej výročnej správy o audite vydanej certifikačným orgánom;

               d)

               výročnú správu v angličtine opisujúcu činnosť jeho vnútorného systému riadenia v oblasti bezpečnosti a ochrany zdravia pomocou vzoru, ktorý poskytne ECB.

         2.   ECB skontroluje, či dokumentácia, ktorú poskytol výrobca vo svojej žiadosti o začatie konania, je úplná. ECB informuje výrobcu o výsledku svojho hodnotenia do 30 pracovných dní ECB odo dňa prijatia žiadosti o začatie konania. ECB môže predĺžiť túto lehotu jedenkrát, o čom písomne upovedomí výrobcu. V priebehu takéhoto hodnotenia môže ECB žiadať od výrobcu doplňujúce informácie, ktoré sa týkajú požiadaviek uvedených v odseku 1. Ak si ECB vyžiadala dodatočné informácie, upovedomí výrobcu o výsledku hodnotenia do 20 pracovných dní ECB odo dňa prijatia doplňujúcich informácií.
   3.   ECB zamietne žiadosť o začatie konania a výrobcu písomne informuje o tomto rozhodnutí spolu s odôvodnením v lehotách uvedených v odseku 2, ak nastane niektorá z týchto skutočností:

               a)

               výrobca neposkytne informácie požadované podľa odseku 1;

               b)

               výrobca neposkytne prípadné doplňujúce informácie, ktoré si ECB vyžiadala podľa odseku 2 v rámci vzájomne dohodnutej primeranej lehoty;

               c)

               výrobcovi sa odňala akreditácia v oblasti bezpečnosti a ochrany zdravia a ešte neuplynula lehota uvedená v rozhodnutí o odňatí, počas ktorej nesmie znova podať žiadosť;

               d)

               umiestnenie výrobného miesta nespĺňa požiadavky uvedené v článku 4 ods. 2 písm. b) alebo c).

         Článok 8
   Akreditácia v oblasti bezpečnosti a ochrany zdravia
   1.   Ak ECB kladne posúdi žiadosť o začatie konania podľa článku 7 ods. 2, výrobcovi udelí akreditáciu v oblasti bezpečnosti a ochrany zdravia.
   2.   V rozhodnutí, ktorým sa výrobcovi udeľuje akreditácia v oblasti bezpečnosti a ochrany zdravia, sa jednoznačne uvedie:

               a)

               názov výrobcu;

               b)

               výrobné miesto, pre ktoré sa udeľuje akreditácia v oblasti bezpečnosti a ochrany zdravia, a jeho presná adresa;

               c)

               dátum uplynutia platnosti akreditácie v oblasti bezpečnosti a ochrany zdravia;

               d)

               akékoľvek osobitné podmienky týkajúce sa písm. b) a c).

         3.   Akreditácia v oblasti bezpečnosti a ochrany zdravia sa výrobcovi udeľuje na obdobie troch rokov, ktoré možno obnoviť. Ak výrobca akreditovaný v oblasti bezpečnosti a ochrany zdravia opätovne požiada o akreditáciu v oblasti bezpečnosti a ochrany zdravia pred dátumom uplynutia platnosti takejto akreditácie, jeho akreditácia v oblasti bezpečnosti a ochrany zdravia zostáva platná až do prijatia rozhodnutia ECB podľa odseku 1.
   4.   Ak ECB zamietne žiadosť o udelenie akreditácie v oblasti bezpečnosti a ochrany zdravia, výrobca môže dať podnet na začatie preskúmavacieho konania podľa článku 15.
   ODDIEL IV

      PRETRVÁVAJÚCE ZÁVÄZKY

   Článok 9
   Pretrvávajúce záväzky akreditovaných výrobcov
   1.   Akreditovaný výrobca informuje ECB písomne a bez zbytočného odkladu o akejkoľvek z týchto skutočností:

               a)

               začatí akéhokoľvek likvidačného konania alebo konania o reorganizácii výrobcu alebo akéhokoľvek podobného konania;

               b)

               vymenovaní likvidátora, správcu konkurznej podstaty, reštrukturalizačného správcu alebo podobného úradníka;

               c)

               každom zámere zadať formou subdodávateľskej zmluvy činnosť súvisiacu s výrobou eurobankoviek, na ktorú sa výrobcovi udelila akreditácia v oblasti ochrany životného prostredia a bezpečnosti a ochrany zdravia, alebo zapojiť do nej tretie osoby;

               d)

               každej zmene, ktorá sa vyskytne po udelení akreditácie v oblasti ochrany životného prostredia a bezpečnosti a ochrany zdravia a ktorá má alebo by mohla mať vplyv na plnenie požiadaviek na akreditáciu v oblasti ochrany životného prostredia a bezpečnosti a ochrany zdravia;

               e)

               každej zmene kontroly akreditovaného výrobcu, ku ktorej dôjde na základe zmeny v jeho vlastníckej štruktúre alebo z iného dôvodu.

         2.   Akreditovaný výrobca poskytne ECB pre dané výrobné miesto:

               a)

               kópiu certifikátu svojich systémov riadenia v oblasti ochrany životného prostredia, bezpečnosti a ochrany zdravia vždy, keď bol certifikát uvedený v článkoch 3 ods. 2 písm. a) a 4 ods. 2 písm. a) obnovený;

               b)

               za každý kalendárny rok a do štyroch mesiacov od konca roka v angličtine vypracované zhrnutie posledných správ o externom audite ochrany životného prostredia a bezpečnosti a ochrany zdravia vydaných príslušnými certifikačnými orgánmi;

               c)

               za každý kalendárny rok a do štyroch mesiacov od konca roka v angličtine vypracované výročné správy o činnosti jeho systémov riadenia v oblasti ochrany životného prostredia a bezpečnosti a ochrany zdravia podľa vzorov uvedených v článku 5 ods. 1 písm. d) a článku 7 ods. 1 písm. d);

               d)

               za každý kalendárny rok a do štyroch mesiacov od konca roka všeobecné informácie a údaje, ktoré sa týkajú ochrany životného prostredia, o ročnej spotrebe a emisiách spôsobených činnosťou súvisiacou s výrobou eurobankoviek, ako sa ustanovuje v dotazníku ECB o ochrane životného prostredia, ktorý poskytuje ECB.

         3.   Ak je akreditovaným výrobcom tlačiareň, taktiež:

               a)

               uskutočňuje analýzy chemických látok vymedzených v zozname uvedenom v článku 10 ods. 1, ktoré vykonávajú laboratóriá vymedzené v zozname uvedenom v článku 10 ods. 2. Hotové eurobankovky sa analyzujú podľa osobitne stanovených štandardných operačných postupov aspoň jedenkrát počas každej individuálnej výroby a dodatočne vždy vtedy, keď akreditovaný výrobca považuje za vhodné sledovať súlad s povolenými limitmi chemických látok. Akreditovaní výrobcovia oznamujú ECB analýzu každej jednotlivej vzorky pomocou vzoru správy o analýze, ktorý poskytuje ECB;

               b)

               za každý kalendárny rok a do štyroch mesiacov od konca roka podáva správu o činnosti laboratórií, ktoré uskutočnili analýzy uvedené v písm. a) pomocou vzoru správy o činnosti, ktorý poskytuje ECB;

               c)

               uzatvára dodávateľské zmluvy s dodávateľmi surovín na výrobu eurobankoviek, ktoré zahŕňajú povinnosť dodávateľov surovín na výrobu eurobankoviek zabezpečiť, aby chemické látky v nimi vyrábaných surovinách na výrobu eurobankoviek neprekračovali pri analýze hotových eurobankoviek podľa odseku 3 písm. a) povolené limity uvedené v článku 10 ods. 1. Na účely splnenia tejto požiadavky akreditovaný výrobca poskytuje dodávateľom surovín na výrobu eurobankoviek všetku relevantnú dokumentáciu. Dodávatelia surovín na výrobu eurobankoviek môžu na účely svojich vlastných analytických potrieb používať laboratóriá vymedzené v zozname uvedenom v článku 10 ods. 2;

               d)

               zabezpečuje, že spoločnosť, ktorej externe zadáva výrobu dosiek, má pre svoje príslušné výrobné miesta platné certifikáty ISO 14001 a OHSAS 18001.

         4.   Akreditovaný výrobca zachováva mlčanlivosť o technických podrobnostiach, ktoré sa týkajú požiadaviek v oblasti ochrany životného prostredia a bezpečnosti a ochrany zdravia uvedených v článku 2 ods. 6.
   Článok 10
   Pretrvávajúce záväzky ECB
   1.   ECB vytvorí zoznam chemických látok, ktoré sa majú analyzovať, a ich povolené limity. Bez toho, aby bol dotknutý článok 19, prekročenie týchto povolených limitov vrátane prípadov uvedených v článku 9 ods. 3 písm. c) nemá vplyv na akreditáciu výrobcu v oblasti bezpečnosti a ochrany zdravia.
   2.   ECB vedie zoznam laboratórií, ktoré sa majú použiť na analýzu prítomnosti a koncentrácie chemických látok uvedených na zozname podľa odseku 1. Analytické metódy, ktoré sa majú uplatňovať, sa ustanovia osobitne.
   3.   ECB informuje akreditovaných výrobcov o každej aktualizácii zoznamov uvedených v odsekoch 1 a 2.
   ODDIEL V

      NÁSLEDKY NEPLNENIA ZÁVÄZKOV

   Článok 11
   Neplnenie záväzkov
   Ak akreditovaný výrobca neplní niektorý zo záväzkov stanovených v článku 9 alebo ak sú informácie, ktoré poskytuje ECB podľa článku 9 ods. 2 písm. b), c) a d) a článku 9 ods. 3 písm. a) a b), neúplné, ide o neplnenie požiadaviek na akreditáciu v oblasti ochrany životného prostredia a bezpečnosti a ochrany zdravia zo strany výrobcu.
   Článok 12
   Písomné upozornenie
   1.   V prípade neplnenia záväzkov uvedenom v článku 11 ECB písomne upozorní akreditovaného výrobcu, pričom mu stanoví lehotu na odstránenie tohto neplnenia.
   2.   V písomnom upozornení sa uvedie, že: a) ak nedôjde k náprave prípadu neplnenia požiadaviek v lehote uvedenej v odseku 1 alebo b) ak v lehote uvedenej v odseku 1 dôjde k druhému prípadu neplnenia záväzkov, ECB prijme rozhodnutie podľa článku 13.
   Článok 13
   Pozastavenie akreditácie v oblasti ochrany životného prostredia a bezpečnosti a ochrany zdravia vo vzťahu k novým objednávkam
   1.   Ak v lehote uvedenej v článku 12 ods. 1 buď nedošlo k náprave prípadu neplnenia záväzkov, alebo došlo k druhému prípadu neplnenia záväzkov, ale akreditovaný výrobca dostatočne preukáže, že bude schopný odstrániť neplnenie záväzkov, ECB prijme rozhodnutie, ktorým:

               a)

               po konzultácii s akreditovaným výrobcom stanoví lehotu, v ktorej má akreditovaný výrobca odstrániť neplnenie záväzkov;

               b)

               pozastaví akreditovanému výrobcovi akreditáciu, pokiaľ ide o jeho spôsobilosť prijímať nové objednávky na dotknutú činnosť súvisiacu s výrobou eurobankoviek vrátane účasti na výberových konaniach týkajúcich sa činnosti súvisiacej s výrobou eurobankoviek, do uplynutia lehoty uvedenej v písmene a), alebo ak sa neplnenie požiadaviek odstráni v tejto lehote, do odstránenia prípadu neplnenia záväzkov.

         2.   Ak však akreditovaný výrobca dostatočne nepreukáže, že bude schopný odstrániť neplnenie záväzkov uvedené v odseku 1, ECB prijme rozhodnutie podľa článku 14.
   Článok 14
   Odňatie akreditácie v oblasti ochrany životného prostredia a bezpečnosti a ochrany zdravia
   1.   ECB odníme akreditovanému výrobcovi akreditáciu v oblasti ochrany životného prostredia a bezpečnosti a ochrany zdravia: a) ak akreditovaný výrobca nie je schopný odstrániť neplnenie požiadaviek v lehote uvedenej v článku 13 ods. 1 písm. a) alebo b) podľa článku 13 ods. 2.
   2.   Vo svojom rozhodnutí o odňatí akreditácie ECB stanoví dátum, od ktorého môže akreditovaný výrobca znovu požiadať o udelenie akreditácie.
   Článok 15
   Preskúmavacie konanie
   1.   Ak ECB prijala niektoré z týchto rozhodnutí:

               a)

               ktorým zamieta žiadosť o začatie konania o udelenie akreditácie v oblasti ochrany životného prostredia alebo bezpečnosti a ochrany zdravia;

               b)

               ktorým odmieta udeliť akreditáciu v oblasti ochrany životného prostredia alebo bezpečnosti a ochrany zdravia;

               c)

               rozhodnutie podľa článkov 12 až 14;

         výrobca alebo akreditovaný výrobca môže do 30 pracovných dní ECB od oznámenia takého rozhodnutia podať Rade guvernérov písomnú žiadosť o preskúmanie tohto rozhodnutia. Výrobca alebo akreditovaný výrobca žiadosť odôvodní a uvedie všetky podporné informácie.
   2.   Rada guvernérov môže na výslovnú a odôvodnenú žiadosť výrobcu alebo akreditovaného výrobcu odložiť vykonateľnosť rozhodnutia, ktoré sa má preskúmať.
   3.   Rada guvernérov preskúma rozhodnutie a písomne výrobcovi alebo akreditovanému výrobcovi oznámi svoje rozhodnutie s odôvodnením do dvoch mesiacov od prijatia žiadosti.
   4.   Uplatňovaním odsekov 1 až 3 nie sú dotknuté práva podľa článkov 263 a 265 zmluvy.
   ODDIEL VI

      ČINNOSŤ V OBLASTI OCHRANY ŽIVOTNÉHO PROSTREDIA

   Článok 16
   Informácie o činnosti akreditovaného výrobcu v oblasti ochrany životného prostredia
   Na účely lepšieho posúdenia činností akreditovaných výrobcov v oblasti ochrany životného prostredia si ECB môže od akreditovaných výrobcov vyžiadať osobitné informácie alebo vysvetlenia týkajúce sa údajov poskytnutých v dotazníku ECB o ochrane životného prostredia uvedenom v článku 9 ods. 2 písm. d). V prípade potreby ECB môže vyžadovať pracovné stretnutie s akreditovaným výrobcom v priestoroch ECB. ECB môže rozhodnúť aj o vykonaní návštevy na mieste, a to s povolením akreditovaného výrobcu a v súlade so všetkými platnými bezpečnostnými požiadavkami týkajúcimi sa akreditovaného výrobcu. Akreditovaný výrobca môže tiež pozvať ECB na návštevu na mieste s cieľom objasniť údaje poskytnuté v dotazníku ECB o ochrane životného prostredia.
   ODDIEL VII

      ZÁVEREČNÉ USTANOVENIA

   Článok 17
   Register akreditácií vedený ECB
   1.   ECB vedie register akreditácií v oblasti ochrany životného prostredia a bezpečnosti a ochrany zdravia, v ktorom sa:

               a)

               uvádza zoznam výrobcov, ktorým sa udelila akreditácia v oblasti ochrany životného prostredia a bezpečnosti a ochrany zdravia, a príslušné výrobné miesta;

               b)

               uvádza vo vzťahu ku každému výrobnému miestu činnosť súvisiacu s výrobou eurobankoviek, na ktorú bola udelená akreditácia v oblasti ochrany životného prostredia a bezpečnosti a ochrany zdravia;

               c)

               zaznamenáva skončenie platnosti akreditácie v oblasti ochrany životného prostredia a bezpečnosti a ochrany zdravia.

         2.   Ak ECB prijme rozhodnutie podľa článku 13, zaznamená dobu pozastavenia výkonu činnosti.
   3.   Ak ECB prijme rozhodnutie podľa článku 14, odstráni z registra názov výrobcu.
   4.   ECB sprístupní národným centrálnym bankám a akreditovaným výrobcom zoznam akreditovaných výrobcov zapísaných v registri a všetky aktualizácie tohto zoznamu.
   Článok 18
   Výročná správa
   1.   ECB zostavuje na základe informácií, ktoré poskytli akreditovaní výrobcovia, výročnú správu o dopade činnosti súvisiacej s výrobou eurobankoviek na životné prostredie a jej vplyvoch na zdravie a bezpečnosť.
   2.   ECB zverejňuje informácie o všeobecných vplyvoch činnosti súvisiacej s výrobou eurobankoviek na životné prostredie, zdravie a bezpečnosť v súlade s nariadením Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (2).
   Článok 19
   Prechodné ustanovenia
   Pokiaľ ide o výrobu eurobankoviek od roku 2016, národné centrálne banky nesmú schváliť žiadne vytlačené eurobankovky, ktorých chemické látky prevyšujú povolené limity uvedené v článku 10 ods. 1.
   Článok 20
   Nadobudnutie účinnosti
   Toto rozhodnutie nadobúda účinnosť v deň nasledujúci po jeho uverejnení v Úradnom vestníku Európskej únie.
   Uplatňuje sa na výrobu eurobankoviek od roku 2013.

      Vo Frankfurte nad Mohanom 21. júna 2011

            prezident ECB

         Jean-Claude TRICHET

      (1)  Dostupné na stránke http://osha.europa.eu.

      (2)  Ú. v. EÚ L 264, 25.9.2006, s. 13.


title: Rozhodnutie Európskeho parlamentu a Rady č. 1041/2009/ES z  21. októbra 2009 , ktorým sa ustanovuje program spolupráce v audiovizuálnej oblasti s odborníkmi z tretích krajín (MEDIA Mundus)

text:
               4.11.2009

               SK

               Úradný vestník Európskej únie

               L 288/10

      ROZHODNUTIE EURÓPSKEHO PARLAMENTU A RADY č. 1041/2009/ES
   z 21. októbra 2009,
   ktorým sa ustanovuje program spolupráce v audiovizuálnej oblasti s odborníkmi z tretích krajín
   (MEDIA Mundus)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 150 ods. 4 a článok 157 ods. 3,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   so zreteľom na stanovisko Výboru regiónov (2),
   konajúc v súlade s postupom ustanoveným v článku 251 zmluvy (3),
   keďže:

               (1)

               Audiovizuálny sektor prispieva k dosiahnutiu cieľov lisabonskej agendy, najmä k podpore konkurencieschopnosti, zručností, rastu a pracovných miest v znalostnej ekonomike. Zohráva dôležitú úlohu v kontexte iniciatívy i2010 – politiky zastrešujúcej európsku informačnú spoločnosť a mediálnu oblasť – v rámci lisabonskej agendy.

               (2)

               Európsky parlament dôsledne zdôrazňuje, že audiovizuálny sektor významne prispieva k európskej tvorivej a znalostnej ekonomike a hrá ústrednú úlohu pri propagácii kultúrnej rozmanitosti a pluralizmu a je dôležitou platformou pre slobodu prejavu.

               (3)

               Kultúrne a tvorivé sektory podstatne prispievajú k európskemu kultúrnemu hospodárstvu a v roku 2004 tvorivé odvetvia zamestnávali najmenej 5,8 milióna ľudí, čo sa rovná 3,1 % celkového zamestnaného obyvateľstva EU 25.

               (4)

               Podpora Spoločenstva pre audiovizuálny sektor zohľadňuje článok 151 zmluvy, v ktorom sa uvádza, že Spoločenstvo a členské štáty podporujú kultúrnu spoluprácu s tretími krajinami a s príslušnými medzinárodnými organizáciami a že Spoločenstvo zohľadňuje kultúrne aspekty vo svojej činnosti, a to predovšetkým tak, aby sa rešpektovala a podporovala rozmanitosť jeho kultúr.

               (5)

               Rada vo svojom uznesení zo 16. novembra 2007 o Európskom programe pre kultúru (4) vyjadrila názor, že kultúra je zásadným prvkom medzinárodných vzťahov, a zdôraznila potrebu posilniť jej úlohu vo vonkajších vzťahoch EÚ a jej rozvojovej politike. Európsky parlament vo svojom uznesení z 10. apríla 2008 o európskej stratégii pre kultúru v globalizovanom svete v súvislosti s Dohovorom Unesco o ochrane a podpore rozmanitosti kultúrnych prejavov zdôraznil takisto význam začlenenia kultúrneho rozmeru do všetkých politík a programov vrátane vonkajších politík a rozvoja.

               (6)

               Dňa 21. novembra 2008 Rada a zástupcovia vlád členských štátov, ktorí sa zišli na zasadnutí Rady, prijali závery o presadzovaní kultúrnej rozmanitosti a medzikultúrneho dialógu vo vonkajších vzťahoch Únie a jej členských štátov (5).

               (7)

               V oznámení Komisie z 8. júna 2006 s názvom Európa vo svete sa kladie dôraz na neoddeliteľné prepojenie vnútorných a vonkajších politík EÚ a zdôrazňuje sa, že Európa má potenciál na zapojenie sa do nových príležitostí, ktoré sa objavili so vznikom nových trhov a globalizáciou, pretože má otvorenú spoločnosť, ktorá môže absorbovať ľudí, myšlienky a nové technológie.

               (8)

               Európska únia bola dôležitým aktérom v procese vedúcom k prijatiu Dohovoru Unesco o ochrane a podpore rozmanitosti kultúrnych prejavov, ktorý nadobudol platnosť 18. marca 2007 po ratifikácii Európskym spoločenstvom a 13 členskými štátmi 18. decembra 2006. Cieľom dohovoru je posilniť medzinárodnú spoluprácu a solidaritu, tak aby podporovala kultúrne prejavy všetkých krajín. V súlade s článkom 12 písm. e) dohovoru strany dohovoru „podporujú uzatváranie dohôd o koprodukcii a spoločnej distribúcii“.

               (9)

               Mnoho činností členských štátov je zameraných na spoluprácu medzi európskymi a tretími krajinami v oblasti audiovizuálneho priemyslu, ako sú napríklad medzinárodné koprodukčné fondy a koprodukčné zmluvy. Tieto činnosti bude dopĺňať podpora Spoločenstva.

               (10)

               Charta základných práv Európskej únie v článku 11 uznáva slobodu prejavu a pluralitu médií.

               (11)

               V správe o hodnotení programu MEDIA Plus sa zdôraznil význam medzinárodných trhov pri prekonávaní problémov európskeho audiovizuálneho priemyslu.

               (12)

               Medzinárodná audiovizuálna scéna sa za posledné dve desaťročia výrazne zmenila a v súčasnosti čelí novým výzvam predovšetkým pod vplyvom technologických noviniek, ako je digitálna filmová projekcia, video na požiadanie (ďalej len „VOD“) alebo viackanálová digitálna televízia. To vyvolalo silný finančný rast a sľubné investície a v dôsledku toho silný a rastúci dopyt po bohatšom audiovizuálnom obsahu ponúkajúcom spoločnostiam mnoho príležitostí. V súvislosti s tým existuje intenzívny a rastúci záujem o vypracovanie projektov súvisiacich s rôznymi digitálnymi aplikáciami. Okrem toho existuje silné spojenie medzi medzinárodnou spoluprácou na projektoch a schopnosťou Únie propagovať vo svete svoj regulačný model pre audiovizuálne otázky a zbližovanie medzi audiovizuálnou a elektronickou komunikáciou.

               (13)

               Z dôvodu narastajúceho významu medzinárodného rozmeru audiovizuálnej politiky Európsky parlament schválil 13. decembra 2007 v rozpočte na rok 2008 prípravnú akciu MEDIA International, ktorá je zameraná na rozvíjanie vzťahov Únie s audiovizuálnymi trhmi tretích krajín a poskytuje príležitosť na štruktúrovanie a posilňovanie vzťahov a sietí medzi odborníkmi v audiovizuálnom sektore Európy a tretích krajín na vzájomný prospech európskeho odvetvia a zapojených tretích krajín. Následná výzva na predkladanie návrhov vyvolala veľký záujem odborníkov z Európskej únie a tretích krajín. Na podporu sa vybralo osemnásť projektov. Prvý rok prípravnej akcie MEDIA International teda potvrdil záujmy sektora a jeho potreby v medzinárodnej oblasti a nevyhnutnosť opatrení Spoločenstva.

               (14)

               Európsky parlament obnovil prípravnú akciu MEDIA International so zvýšeným rozpočtom na rok 2009.

               (15)

               Ministri z niekoľkých členských štátov, ktorí sú zodpovední za audiovizuálne záležitosti, privítali na neformálnom stretnutí v Cannes 19. mája 2008 iniciatívu Európskeho parlamentu v súvislosti s prípravnou akciou MEDIA International a vyjadrili podporu Komisii v tom, aby „sledovala vývoj tejto iniciatívy a preskúmala, či je vhodné a možné predložiť návrh programu na podporu spolupráce medzi odborníkmi európskeho audiovizuálneho priemyslu a odborníkmi v tretích krajinách na vzájomný prospech všetkých účastníkov“.

               (16)

               Otvorená verejná konzultácia preukázala silnú podporu posilnenej spolupráce medzi odborníkmi v audiovizuálnom sektore Európy a tretích krajín, predovšetkým v oblastiach odbornej prípravy, uľahčovania koprodukcií, distribúcie a obehu audiovizuálnych diel [vrátane nových platforiem, ako je VOD, a internetovej protokolovej televízie (IPTV)] a filmovej gramotnosti.

               (17)

               Prístup k audiovizuálnym trhom v tretích krajinách by sa mal uľahčiť šírením poznatkov o trhu medzi odborníkmi pôsobiacimi na týchto trhoch a vytváraním sietí medzi nimi. Na tieto účely by sa mali projekty zamerané na odbornú prípravu podporovať v rámci nejakého programu.

               (18)

               Rozmanitosť audiovizuálnych diel v ponuke a spotrebiteľský výber určuje distribučný sektor. Európski distribútori sú malé spoločnosti a z dôvodu štruktúry a rozdrobenosti trhu nie sú – na rozdiel od svojich veľkých vertikálne integrovaných konkurentov – vybavení na to, aby boli schopní preniknúť na medzinárodné trhy. Okrem toho sa objavujú noví aktéri a distribučné platformy, ktoré podporujú alebo si vyžadujú viac audiovizuálneho obsahu. Preto je vhodné prijať opatrenia na zlepšenie distribúcie, obehu a premietania európskych diel v tretích krajinách a diel tretích krajín v Európe.

               (19)

               Preto je potrebné ustanoviť program Spoločenstva pre audiovizuálny sektor, v rámci ktorého sa bude poskytovať finančná podpora projektom v oblasti výmeny informácií a odbornej prípravy, konkurencieschopnosti, distribúcie, obehu a premietania audiovizuálneho obsahu.

               (20)

               V záujme maximálneho vzájomného prospechu a zjednodušenia administratívy by v rámci programu mali projekty spoločne navrhovať a realizovať odborníci z Európskej únie a tretích krajín a tieto projekty by mali podporovať vytváranie medzinárodných sietí. V záujme zjednodušenia administratívy by mal projekty koordinovať odborník so sídlom v krajine, ktorá je účastníkom programu.

               (21)

               Mali by sa vypracovať a realizovať vhodné opatrenia na zabránenie nezrovnalostiam a podvodom a na vymáhanie prostriedkov, ktoré sa stratili alebo previedli, alebo nesprávne použili.

               (22)

               Na celé trvanie programu je vhodné stanoviť finančné krytie predstavujúce základný odkaz pre rozpočtový orgán v zmysle bodu 37 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (6).

               (23)

               Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (7).

               (24)

               Opatrenia na monitorovanie a hodnotenie programu by mali zahŕňať podrobné výročné správy, ako aj konkrétne, merateľné, dosiahnuteľné, relevantné a časovo viazané ciele a ukazovatele.

               (25)

               Keďže ciele tohto rozhodnutia nemožno vzhľadom na nadnárodný a medzinárodný charakter predmetných otázok uspokojivo dosiahnuť na úrovni členských štátov, ale z dôvodov európskeho rozmeru a účinkov navrhovanej akcie ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov,

         ROZHODLI TAKTO:
   KAPITOLA I

      VŠEOBECNÉ USTANOVENIA

   Článok 1
   Ustanovenie a ciele programu
   1.   Týmto rozhodnutím sa na obdobie od 1. januára 2011 do 31. decembra 2013 ustanovuje program MEDIA Mundus (ďalej len „program“) na financovanie projektov medzinárodnej spolupráce v audiovizuálnom sektore.
   2.   Ciele programu sú: zvýšiť konkurencieschopnosť európskeho audiovizuálneho priemyslu, umožniť Európe, aby zohrávala kultúrnu a politickú úlohu vo svete efektívnejšie, a zväčšiť spotrebiteľský výber a kultúrnu rozmanitosť. Program sa bude usilovať o to, aby sa zlepšil prístup na trhy tretích krajín a budovala dôvera a dlhodobé pracovné vzťahy.
   Článok 2
   Rozsah pôsobnosti programu
   Program je určený pre európskych odborníkov a odborníkov z tretích krajín.
   Článok 3
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               1.

               „Európsky odborník“ je odborník, ktorý:

                           a)

                           je štátnym príslušníkom:

                                       i)

                                       členského štátu EÚ; alebo

                                       ii)

                                       štátu EZVO, ktorý je členom EHP v súlade s ustanoveniami časti VI Dohody o EHP; alebo

                                       iii)

                                       krajiny uvedenej v článku 8 ods. 1 a 2 rozhodnutia č. 1718/2006/ES (8), ktorá sa neuviedla už v bode ii), ak táto krajina:

                                                   —

                                                   vyhlási svoju ochotu zúčastniť sa na programe a

                                                   —

                                                   zaplatí príspevok vypočítaný na rovnakom základe ako jej príspevok do programu MEDIA 2007,

                                 alebo

                           b)

                           ako právnická osoba je usadený v jednej z krajín uvedených v písmene a) bode i) alebo v krajine, ktorá spĺňa požiadavky uvedené v písmene a) bode ii) alebo iii), a jeho vlastníkom je priamo alebo väčšinovou účasťou jedna alebo viacero týchto krajín alebo jeden alebo viacero štátnych príslušníkov týchto krajín a zostane ním až do konca projektu.

               2.

               „Odborník z tretej krajiny“ je odborník, ktorý nie je európskym odborníkom.

               3.

               „Tretia krajina“ je krajina odlišná od tých, ktoré sa uvádzajú v odseku 1 písm. a) bode i) alebo ktoré spĺňajú požiadavky uvedené v odseku 1 písm. a) bode ii) alebo iii).

               4.

               „Audiovizuálne dielo“ je súbor pohyblivých obrázkov so zvukom alebo bez zvuku. Príklady audiovizuálnych diel zahŕňajú hrané filmy, dokumentárne filmy a animované filmy.

               5.

               „Európske diela“ sú audiovizuálne diela s pôvodom v krajinách uvedených v odseku 1 písm. a) bode i), ii) alebo iii).

         Článok 4
   Podmienky účasti na programe
   1.   Aby projekty mohli byť financované v rámci programu, navrhujú a vykonávajú ich spoločne európski odborníci a odborníci z tretích krajín.
   2.   Každý projekt sa snaží o podporu vytvárania medzinárodných sietí. Na tento účel má každý projekt najmenej troch partnerov. V prípadoch, keď je zaručené potrebné vytváranie sietí, sa môžu prijať aj projekty s dvoma partnermi.
   3.   Každý projekt koordinuje európsky odborník a zúčastňuje sa na ňom najmenej jeden partner z tretej krajiny. Koordinátor je zodpovedný za predloženie návrhu, za riadenie projektu a za jeho finančnú správu a vykonávanie.
   KAPITOLA II

      KONKRÉTNE CIELE PROGRAMU

   Článok 5
   Konkrétny cieľ 1: Výmena informácií, odborná príprava a prieskum trhu
   V oblasti výmeny informácií a odbornej prípravy je operatívnym cieľom programu posilniť zručnosti európskych odborníkov a odborníkov z tretích krajín, a to najmä prostredníctvom:

               a)

               zlepšenia chápania určitých aspektov odborníkmi, a to predovšetkým prevádzkových podmienok, právnych rámcov (vrátane oblasti práv duševného vlastníctva), systémov financovania a možností spolupráce ich príslušných audiovizuálnych trhov;

               b)

               zabezpečenia a uľahčovania spolupráce v audiovizuálnej oblasti medzi odborníkmi zlepšením ich úrovne poznatkov o audiovizuálnych trhoch;

               c)

               uľahčovania vytvárania sietí a vzniku dlhodobých pracovných vzťahov, a to najmä prostredníctvom štipendií; alebo

               d)

               podpory počiatočnej a ďalšej odbornej prípravy.

         Článok 6
   Konkrétny cieľ 2: Konkurencieschopnosť a distribúcia
   Pokiaľ ide o zvýšenie konkurencieschopnosti európskeho audiovizuálneho priemyslu a distribúcie európskych diel mimo Európy a diel z tretích krajín v Európe, operatívnymi cieľmi programu sú:

               a)

               uľahčiť vyhľadávanie partnerov z tretích krajín pre európske diela. Program podporuje organizovanie koprodukčných trhov a podujatí na vyhľadávanie (výber) partnerov s cieľom spojiť možných partnerov (napríklad scenáristov, režisérov, hercov, producentov a distribútorov);

               b)

               podporovať medzinárodný predaj a propagáciu európskych diel na trhoch tretích krajín a audiovizuálnych diel tretích krajín v Európe. Program podporuje uzatváranie dohôd medzi skupinami držiteľov práv/obchodných zástupcov/distribútorov s cieľom zabezpečiť distribúciu (napríklad v kinách, TV, IPTV, Web TV a na platformách VOD) a propagáciu.

         Článok 7
   Konkrétny cieľ 3: Obeh
   S cieľom zlepšiť obeh a zviditeľňovanie európskych diel v tretích krajinách a diel tretích krajín v rámci Európy a zvýšiť dopyt verejnosti, najmä mladých ľudí, po kultúrne rozmanitom audiovizuálnom obsahu operatívne ciele programu sú:

               a)

               nabádať prevádzkovateľov kín v európskych a tretích krajinách na to, aby recipročne zlepšovali programovú ponuku a podmienky premietania (trvanie, návštevnosť a počet premietaní) exkluzívnych premiér audiovizuálnych diel. V rámci programu sa podporujú projekty predložené sieťami kín s prevádzkami v Európe a v tretích krajinách, ktoré zaraďujú do programu výrazný počet audiovizuálnych diel na území svojho partnera/územiach svojich partnerov;

               b)

               zvýšiť ponuku audiovizuálneho obsahu a zlepšiť vysielacie a distribučné podmienky pre audiovizuálne diela tretích krajín na európskych distribučných kanáloch (napríklad TV, IPTV, Web TV, platformy VOD) a európske diela na distribučných kanáloch tretích krajín. V rámci programu sa podporujú partnerstvá medzi vysielateľmi (alebo platformami VOD) a držiteľmi práv s cieľom vysielať balík diel alebo distribuovať katalóg diel na platformách VOD;

               c)

               uľahčiť organizovanie podujatí a iniciatív filmovej gramotnosti zameraných predovšetkým na mladých divákov so zámerom medzinárodne propagovať rozmanitosť audiovizuálnych diel a zvýšiť dopyt verejnosti po kultúrne rozmanitom audiovizuálnom obsahu.

         KAPITOLA III

      FINANČNÉ USTANOVENIA A OPATRENIA NA VYKONÁVANIE PROGRAMU

   Článok 8
   Finančné ustanovenia
   1.   Opatrenia financované podľa tohto rozhodnutia sa vykonávajú v súlade s nariadením (ES, Euratom) č. 1605/2002 (9).
   2.   V súlade s článkom 176 ods. 2 a 4 nariadenia (ES, Euratom) č. 2342/2002 (10) môže Komisia rozhodnúť podľa príjemcov a druhu akcie, či môžu byť vyňatí z overovania odborných zručností a kvalifikácií potrebných na úspešné dokončenie akcie alebo pracovného programu.
   3.   V závislosti od druhu akcie finančná pomoc môže mať formu grantov (zodpovedajúcich príspevku na program s výnimkou podpory pre dabing/titulky) alebo štipendií. Komisia môže udeliť aj ceny za činnosti alebo projekty v rámci programu. V závislosti od charakteru činnosti možno v súlade s článkom 181 nariadenia (ES, Euratom) č. 2342/2002 povoliť paušálne financovanie alebo použitie taríf jednotkových nákladov.
   4.   Finančné prostriedky pridelené v rámci programu nesmú presiahnuť 50 % konečných nákladov financovaného projektu. V prípadoch, ktoré sú výslovne uvedené v ročnom pracovnom programe a výzve na predkladanie návrhov, sa však môžu poskytnúť finančné prostriedky až vo výške 80 %.
   5.   V súlade s článkom 113 ods. 1 nariadenia (ES, Euratom) č. 1605/2002 v spojení s článkom 172 ods. 1 nariadenia (ES, Euratom) č. 2342/2002 možno príspevok poskytnúť príjemcom buď vcelku, alebo sčasti prostredníctvom nepeňažných príspevkov, ak možno hodnotu príspevku stanoviť na základe skutočne znášaných nákladov a riadne doložiť účtovnými dokladmi, alebo na základe všeobecne uznávaných nákladov na danom trhu. Do takýchto príspevkov sa môžu zarátať priestory poskytnuté na odbornú prípravu alebo na účely propagácie.
   6.   V súlade s článkom 112 ods. 1 nariadenia (ES, Euratom) č. 1605/2002 môže Komisia rozhodnúť, ak je to ustanovené v ročnom pracovnom programe a vo výzve na predkladanie návrhov, že náklady priamo súvisiace s vykonávaním projektu sú oprávnené na financovanie aj vtedy, keď príjemcovi vznikli sčasti pred výberovým konaním.
   Článok 9
   Vykonávanie programu
   1.   Komisia zodpovedá za vykonávanie programu v súlade s ustanoveniami uvedenými v prílohe. Komisia prijme opatrenia s cieľom zabezpečiť, aby sa činnosti podporované v rámci konkrétnych cieľov uvedených v článkoch 5 až 7 navzájom dopĺňali.
   2.   V súlade s riadiacim postupom uvedeným v článku 10 ods. 2 sa prijmú na vykonávanie programu tieto opatrenia:

               a)

               ročný plán práce vrátane priorít;

               b)

               ročný interný rozpis programových zdrojov vrátane rozpisu opatrení v rôznych oblastiach;

               c)

               všeobecné usmernenia na vykonávanie programu;

               d)

               obsah výzev na predkladanie návrhov, určenie kritérií a postupov na výber projektov;

               e)

               výber návrhov na pridelenie finančných prostriedkov Spoločenstva vo výške presahujúcej:

                           —

                           200 000 EUR na príjemcu na rok v prípade konkrétneho cieľa 1,

                           —

                           300 000 EUR na príjemcu na rok v prípade konkrétneho cieľa 2,

                           —

                           300 000 EUR na príjemcu na rok v prípade konkrétneho cieľa 3.

         3.   Komisia prijme iné rozhodnutia o výbere návrhov než tie, ktoré sú uvedené v odseku 2 písm. e). Komisia poskytne Európskemu parlamentu a výboru uvedenému v článku 10 všetky relevantné informácie vrátane rozhodnutí o výbere, ktoré sa prijali v súlade s týmto odsekom, do dvoch pracovných dní od prijatia týchto rozhodnutí.
   Článok 10
   Postup výboru
   1.   Komisii pomáha výbor zriadený podľa článku 11 rozhodnutia č. 1718/2006/ES, zložený zo zástupcov členských štátov, ktorému predsedá zástupca Komisie.
   2.   Ak sa odkazuje na tento odsek, uplatňujú sa články 4 a 7 rozhodnutia 1999/468/ES so zreteľom na jeho článok 8.
   3.   Lehota ustanovená v článku 4 ods. 3 rozhodnutia 1999/468/ES je dva mesiace.
   Článok 11
   Príspevok programu k ostatným politikám a zásadám Spoločenstva
   Program pomáha posilniť horizontálne politiky a zásady Spoločenstva tým, že:

               a)

               prispieva k diskusii a informovanosti o Únii ako priestore mieru, prosperity a bezpečnosti;

               b)

               podporuje základnú zásadu slobody prejavu;

               c)

               podporuje informovanosť o význame kultúrnej rozmanitosti, spoločných hodnôt, medzikultúrneho dialógu a viacjazyčnosti vo svete;

               d)

               zlepšuje znalostnú základňu európskeho hospodárstva a prispieva k posilňovaniu globálnej konkurencieschopnosti Únie a

               e)

               pomáha v boji proti všetkým formám diskriminácie na základe pohlavia, rasového alebo etnického pôvodu, náboženstva alebo vierovyznaní, zdravotných postihnutí, veku alebo sexuálnej orientácie.

         Článok 12
   Súlad a komplementárnosť
   Komisia venuje osobitnú pozornosť súladu a komplementárnosti medzi týmto programom a ostatnými relevantnými politikami, nástrojmi a opatreniami Spoločenstva, najmä koordinácii s programom MEDIA 2007 a jeho vykonávaniu, ako aj programom externej spolupráce v audiovizuálnom a kultúrnom sektore s tretími krajinami.
   Článok 13
   Monitorovanie a hodnotenie
   1.   Komisia pravidelne monitoruje projekty. Výsledky procesu monitorovania sa zohľadňujú pri vykonávaní programu.
   2.   Komisia zabezpečuje, aby sa program hodnotil externe a nezávisle.
   3.   Komisia predloží Európskemu parlamentu, Rade, Európskemu hospodárskemu a sociálnemu výboru a Výboru regiónov:

               a)

               oznámenie o možnom pokračovaní programu do 31. januára 2012;

               b)

               správu o následnom hodnotení do 31. decembra 2015.

         Článok 14
   Finančné krytie
   1.   Finančné krytie na vykonávanie tohto programu počas obdobia ustanoveného v článku 1 ods. 1 je stanovené na 15 000 000 EUR.
   2.   Ročné rozpočtové prostriedky schvaľuje rozpočtový orgán v rámci obmedzení finančného rámca.
   KAPITOLA IV

      NADOBUDNUTIE ÚČINNOSTI

   Článok 15
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2011.

      V Štrasburgu 21. októbra 2009

            Za Európsky parlament

            predseda

         J. BUZEK

            Za Radu

            predsednička

         C. MALMSTRÖM

      (1)  Stanovisko z 25. marca 2009 (Ú. v. EÚ C 228, 22.9.2009, s. 100).

      (2)  Stanovisko z 21. apríla 2009 (Ú. v. EÚ C 200, 25.8.2009, s. 51).

      (3)  Stanovisko Európskeho parlamentu zo 7. mája 2009 (zatiaľ neuverejnené v úradnom vestníku) a rozhodnutie Rady zo 14. septembra 2009.

      (4)  Ú. v. EÚ C 287, 29.11.2007, s. 1.

      (5)  Ú. v. EÚ C 320, 16.12.2008, s. 10.

      (6)  Ú. v. EÚ C 139, 14.6.2006, s. 1.

      (7)  Ú. v. ES L 184, 17.7.1999, s. 23.

      (8)  Rozhodnutie Európskeho parlamentu a Rady č. 1718/2006/ES z 15. novembra 2006 o vykonávaní programu na podporu európskeho audiovizuálneho sektora (MEDIA 2007) (Ú. v. EÚ L 327, 24.11.2006, s. 12).

      (9)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, 16.9.2002, s. 1).

      (10)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, 31.12.2002, s. 1).

      PRÍLOHA

         KROKY, KTORÉ SA MAJÚ VYKONAŤ

      1.   Konkrétny cieľ 1: výmena informácií, odborná príprava a prieskum trhu

         Operatívny cieľ

      Posilniť zručnosti odborníkov z Európy a tretích krajín a zlepšiť úroveň informovanosti a znalostí.
      Kroky, ktoré sa majú vykonať:

                  —

                  podporiť vývoj a realizáciu modulov odbornej prípravy vrátane frekventantov a školiteľov z európskych a tretích krajín s dôrazom na podmienky produkcie, koprodukcie, distribúcie, premietania a šírenia audiovizuálnych diel na príslušných medzinárodných trhoch,

                  —

                  podporiť vývoj a realizáciu modulov odbornej prípravy vrátane frekventantov a školiteľov z európskych a tretích krajín s dôrazom na začlenenie nových technológií produkcie, postprodukcie, distribúcie (vrátane nových distribučných platforiem VOD, IPTV, Web TV), marketingu a archivovania audiovizuálnych diel,

                  —

                  podporiť výmeny medzi inštitúciami a/alebo existujúce činnosti ďalšej odbornej prípravy,

                  —

                  prispieť k odbornej príprave školiteľov.

            2.   Konkrétny cieľ 2: Konkurencieschopnosť a distribúcia

      1.   Operatívny cieľ

      Uľahčiť vyhľadávanie partnerov pre koprodukcie.
      Kroky, ktoré sa majú vykonať:

                  —

                  podporiť organizovanie fór pre vývoj, financovanie, koprodukciu a predpredaj medzinárodných koprodukcií, najmä koprodukčných trhov a podujatí na vyhľadávanie (výber) partnerov s cieľom skontaktovať možných partnerov (napríklad scenáristov, režisérov, hercov, producentov a distribútorov).

            2.   Operatívny cieľ

      Podnietiť medzinárodný predaj a propagáciu audiovizuálnych diel.
      Kroky, ktoré sa majú vykonať:

                  —

                  podporiť uzatváranie dohôd medzi zoskupeniami držiteľov práv/obchodných zástupcov/distribútorov z európskych a tretích krajín s cieľom zabezpečiť distribúciu (napríklad v kinách, TV, IPTV, Web TV a na platformách VOD) svojich príslušných audiovizuálnych diel na území svojho partnera/územiach svojich partnerov,

                  —

                  zvýšiť informovanosť verejnosti o premiérach filmov z európskych krajín na celom svete a premiérach filmov z tretích krajín v Európe prostredníctvom posilnených propagačných kampaní,

                  —

                  podporiť dabing a titulkovanie v záujme distribúcie a šírenia európskych audiovizuálnych diel a audiovizuálnych diel z tretích krajín prostredníctvom všetkých dostupných kanálov na prospech producentov, distribútorov a vysielateľov,

                  —

                  podporiť vytváranie a konsolidáciu sietí v oblasti umeleckej a odvetvovej spolupráce medzi európskymi držiteľmi práv/obchodnými zástupcami/distribútormi a držiteľmi práv/obchodnými zástupcami/distribútormi z tretích krajín.

            3.   Konkrétny cieľ 3: obeh

      1.   Operatívny cieľ

      Nabádať prevádzkovateľov kín v európskych a tretích krajinách na to, aby recipročne zlepšovali programovú ponuku a podmienky premietania exkluzívnych premiér audiovizuálnych diel.
      Kroky, ktoré sa majú vykonať:

                  —

                  podporiť projekty majiteľov kín v európskych a tretích krajinách, v rámci ktorých navrhnú zaradiť do programu komerčných kín výrazný podiel európskych filmov a filmov z tretích krajín na exkluzívne prvé uvedenia na minimálne stanovené obdobia. Poskytnutá podpora bude závisieť predovšetkým od trvania, návštevnosti a počtu premietaní filmov z tretích krajín v týchto kinách (resp. európskych filmov v prípade majiteľov kín v tretích krajinách) počas referenčného obdobia,

                  —

                  podporiť vytváranie a konsolidáciu sietí majiteľov kín z európskych a tretích krajín, ktorí vyvíjajú spoločné akcie pre takéto zaraďovanie do programu.

            2.   Operatívny cieľ

      Zvýšiť ponuku audiovizuálneho obsahu a zlepšiť vysielacie a distribučné podmienky pre audiovizuálne diela tretích krajín na európskych distribučných kanáloch a európske diela na distribučných kanáloch tretích krajín.
      Kroky, ktoré sa majú vykonať:

                  —

                  podporiť partnerstvá medzi vysielateľmi (alebo platformami VOD atď.) a držiteľmi práv z európskych a tretích krajín s cieľom vysielať balík európskych diel a diel tretích krajín alebo distribuovať katalóg európskych diel a diel tretích krajín na platformách VOD,

                  —

                  budovať dôveru a dlhodobé pracovné vzťahy medzi vysielateľmi, platformami VOD a držiteľmi práv z európskych a tretích krajín.

            3.   Operatívny cieľ

      Uľahčiť organizovanie podujatí a iniciatív zameraných na filmovú gramotnosť.
      Kroky, ktoré sa majú vykonať:

                  —

                  podporiť vytváranie sietí iniciatív v záujme filmovej gramotnosti v európskych a v tretích krajinách, najmä tých, ktoré sú zamerané na mladých divákov, s cieľom medzinárodne propagovať rozmanitosť audiovizuálnych diel,

                  —

                  podporiť partnerstvá medzi vysielateľmi z európskych a tretích krajín pri vysielaní audiovizuálnych diel určených mladým divákom.


title: 2010/241/: Rozhodnutie Rady z  26. apríla 2010 , ktorým sa vymenúva jeden holandský náhradník Výboru regiónov

text:
               29.4.2010

               SK

               Úradný vestník Európskej únie

               L 107/19

         ROZHODNUTIE RADY
   z 26. apríla 2010,
   ktorým sa vymenúva jeden holandský náhradník Výboru regiónov
   (2010/241/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh holandskej vlády,
   keďže:

               (1)

               Dňa 22. decembra 2009 Rada prijala rozhodnutie 2009/1014/EÚ a 18. januára 2010 rozhodnutie 2010/29/EÚ, ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015 (1).

               (2)

               V dôsledku skončenia funkčného obdobia pána Harryho DIJKSMU sa uvoľnilo jedno miesto náhradníka Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas súčasného funkčného obdobia, ktoré trvá do 25. januára 2015, sa do Výboru regiónov za náhradníka vymenúva:
   pán M. F. A. (René) van DIESSEN, Gedeputeerde (kráľovský vicekomisár) provincie Flevoland.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 26. apríla 2010

            Za Radu

            predseda

         M. Á. MORATINOS

      (1)  Ú. v. EÚ L 348, 29.12.2009, s. 22, a Ú. v. EÚ L 12, 19.1.2010, s. 11.


title: Rozhodnutie Rady 2014/455/SZBP z  11. júla 2014 , ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny

text:
               12.7.2014

               SK

               Úradný vestník Európskej únie

               L 205/22

         ROZHODNUTIE RADY 2014/455/SZBP
   z 11. júla 2014,
   ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (1), a najmä na jeho článok 3 ods. 1,
   keďže:

               (1)

               Rada 17. marca 2014 prijala rozhodnutie 2014/145/SZBP.

               (2)

               Vzhľadom na vážnosť situácie na Ukrajine sa Rada domnieva, že do zoznamu osôb, subjektov a orgánov, na ktoré sa vzťahujú reštriktívne opatrenia, ako sa uvádza v prílohe k rozhodnutiu 2014/145/SZBP, by sa mali doplniť ďalšie osoby.

               (3)

               Príloha k rozhodnutiu 2014/145/SZBP by sa mala preto zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Osoby uvedené v prílohe k tomuto rozhodnutiu sa dopĺňajú do zoznamu uvedeného v prílohe k rozhodnutiu 2014/145/SZBP.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 11. júla 2014

            Za Radu

            predseda

         S. GOZI

      (1)  Ú. v. EÚ L 78, 17.3.2014, s. 16.

      PRÍLOHA
      ZOZNAM OSÔB PODĽA ČLÁNKU 1

                  Meno

                  Informácie o totožnosti

                  Odôvodnenie

                  Dátum zaradenia na zoznam

                  1.

                  Aleksandr Yurevich BORODAI (Александр Юрьевич Бородай)

                  Dátum nar.: 25.7.1972 v Moskve

                  Tzv. „predseda vlády Doneckej ľudovej republiky“.
                  Zodpovedný za separatistické „vládne“ činnosti tzv. „vlády Doneckej ľudovej republiky“ (napr. 8. júla vyhlásil naša armáda vedie mimoriadnu operáciu proti ukrajinským „fašistom“), signatár memoranda o porozumení o „Novoruskej únii“

                  12.7.2014

                  2.

                  Alexander KHODAKOVSKY (Александр Сергеевич Ходаковский)

                  Tzv. „minister bezpečnosti Doneckej ľudovej republiky“.
                  Zodpovedný za separatistické činnosti v oblasti bezpečnosti tzv. „vlády Doneckej ľudovej republiky“

                  12.7.2014

                  3.

                  Alexandr Aleksandrovich KALYUSSKY, (Александр Александрович Калюсский)

                  Tzv. „de facto podpredseda vlády pre sociálne záležitosti DĽR“.
                  Zodpovedný za separatistické „vládne“ činnosti tzv. „vlády Doneckej ľudovej republiky“

                  12.7.2014

                  4.

                  Alexander KHRYAKOV

                  Tzv. „minister pre informácie a masovú komunikáciu DĽR“.
                  Zodpovedný za proseparatistické propagandistické činnosti tzv. „vlády Doneckej ľudovej republiky“

                  12.7.2014

                  5.

                  Marat BASHIROV

                  Tzv. „predseda Rady ministrov Luhanskej ľudovej republiky“, potvrdený 8. júla.
                  Zodpovedný za separatistické „vládne“ činnosti tzv. „vlády Luhanskej ľudovej republiky“

                  12.7.2014

                  6.

                  Vasyl NIKITIN

                  Tzv. „podpredseda Rady ministrov Luhanskej ľudovej republiky“ (pôvodne tzv. predseda vlády Luhanskej ľudovej republiky a bývalý hovorca „Juhovýchodnej armády“).
                  Zodpovedný za separatistické „vládne“ činnosti tzv. „vlády Luhanskej ľudovej republiky“
                  Zodpovedný za vyhlásenie Juhovýchodnej armády, že ukrajinské prezidentské voľby sa v „Luhanskej ľudovej republike“ nemôžu uskutočniť z dôvodu „nového“ štatútu regiónu.

                  12.7.2014

                  7.

                  Aleksey KARYAKIN (Алексей Карякин)

                  1979

                  Tzv.„predseda Najvyššej rady Luhanskej ľudovej republiky“.
                  Zodpovedný za separatistické „vládne“ činnosti tzv. „Najvyššej rady“, zodpovedný za požiadanie Ruskej federácie o uznanie nezávislosti „Luhanskej ľudovej republiky“
                  Signatár memorandu o porozumení o „Novoruskej únii“

                  12.7.2014

                  8.

                  Yurij IVAKIN (Юрий Ивакин)

                  Tzv. „minister vnútra Luhanskej ľudovej republiky.“
                  Zodpovedný za separatistické „vládne“ činnosti tzv. „vlády Luhanskej ľudovej republiky“

                  12.7.2014

                  9.

                  Igor PLOTNITSKY

                  Tzv. „minister obrany Luhanskej ľudovej republiky.“
                  Zodpovedný za separatistické „vládne“ činnosti tzv. „vlády Luhanskej ľudovej republiky“

                  12.7.2014

                  10.

                  Nikolay KOZITSYN

                  20. júna 1956 v Doneckej oblasti

                  Veliteľ kozáckych síl.
                  Zodpovedný za velenie separatistom na východnej Ukrajine bojujúcim proti ukrajinským vládnym silám

                  12.7.2014

                  11.

                  Oleksiy MOZGOVY (Олексій Мозговий)

                  Jeden z vodcov ozbrojených skupín na východnej Ukrajine.
                  Zodpovedný za výcvik separatistov na boj proti ukrajinským vládnym silám

                  12.7.2014


title: Rozhodnutie Rady (EÚ) 2017/609 z 27. marca 2017 o uzavretí v mene Európskej únie a jej členských štátov Protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii

text:
               31.3.2017

               SK

               Úradný vestník Európskej únie

               L 86/1

         ROZHODNUTIE RADY (EÚ) 2017/609
   z 27. marca 2017
   o uzavretí v mene Európskej únie a jej členských štátov Protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 6 písm. a),
   so zreteľom na Akt o pristúpení Chorvátskej republiky, a najmä na jeho článok 6 ods. 2,
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Euro-stredomorská dohoda o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej (2) (ďalej len „dohoda“) bola podpísaná v Luxemburgu 17. júna 2002 a nadobudla platnosť 1. apríla 2006.

               (2)

               Chorvátska republika sa stala členským štátom Európskej únie 1. júla 2013.

               (3)

               V zmysle podmienok stanovených v článku 6 ods. 2 Aktu o pristúpení Chorvátskej republiky sa pristúpenie Chorvátskej republiky k dohode dohodne prostredníctvom protokolu k dohode uzavretého medzi Radou, konajúcou v mene Únie a jednomyseľne v mene členských štátov, a Libanonskou republikou.

               (4)

               Rada 14. septembra 2012 poverila Komisiu, aby začala rokovania s Libanonskou republikou. Rokovania boli úspešne ukončené. V súlade s rozhodnutím Rady (EÚ) 2016/859 (3) bol Protokol k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii podpísaný v mene Únie a jej členských štátov v Bruseli 28. apríla 2016.

               (5)

               Protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Únie a jej členských štátov schvaľuje Protokol k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Libanonskou republikou na strane druhej na účely zohľadnenia pristúpenia Chorvátskej republiky k Európskej únii (4).
   Článok 2
   Predseda Rady vykoná v mene Únie oznámenie podľa článku 7 protokolu s cieľom vyjadriť súhlas Únie s tým, že bude protokolom viazaná (5).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 27. marca 2017

            Za Radu

            predseda

         C. ABELA

      (1)  Súhlas z 2. marca 2017 (zatiaľ neuverejnený v úradnom vestníku).

      (2)  Ú. v. EÚ L 143, 30.5.2006, s. 2.

      (3)  Ú. v. EÚ L 144, 1.6.2016, s. 1.

      (4)  Text je uverejnený v Ú. v. EÚ L 144, 1.6.2016, s. 3 spolu s rozhodnutím o podpise.

      (5)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.


title: 2014/468/EÚ: Rozhodnutie Rady prijaté po vzájomnej dohode s predsedom Komisie zo 17. júla 2014 , ktorým sa vymenúva člen Európskej komisie

text:
               18.7.2014

               SK

               Úradný vestník Európskej únie

               L 212/15

         ROZHODNUTIE RADY
   prijaté po vzájomnej dohode s predsedom Komisie
   zo 17. júla 2014,
   ktorým sa vymenúva člen Európskej komisie

      (2014/468/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 246 druhý odsek,
   so zreteľom na stanovisko Európskeho parlamentu (1),
   keďže:

               (1)

               Európska rada prijala 9. februára 2010 rozhodnutie 2010/80/EÚ (2), ktorým sa vymenúva Európska komisia na obdobie do 31. októbra 2014.

               (2)

               Predseda Komisie pán José Manuel DURÃO BARROSO informoval Radu listom z 18. júna 2014 o tom, že pán Olli REHN odstúpil z funkcie člena Komisie s účinnosťou od 30. júna 2014.

               (3)

               V súlade s článkom 246 druhým odsekom Zmluvy o fungovaní Európskej únie miesto uvoľnené z dôvodu vzdania sa funkcie zastáva po zvyšok funkčného obdobia člena nový člen rovnakej štátnej príslušnosti.

               (4)

               Preto by sa mal vymenovať nový člen Komisie,

         PRIJALA TOTO ROZHODNUTIE:
   Článok 1
   Po vzájomnej dohode s predsedom Komisie pánom Josém Manuelom DURÃOM BARROSOM vymenúva Rada za člena Komisie na zvyšok funkčného obdobia, ktoré trvá do 31. októbra 2014, pána Jyrkiho KATAINENA.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 17. júla 2014

            Za Radu

            predseda

         S. GOZI

      (1)  Stanovisko zo 16. júla 2014 (zatiaľ neuverejnené v úradnom vestníku).

      (2)  Ú. v. EÚ L 38, 11.2.2010, s. 7.


23.11.2006        SK                                 Úradný vestník Európskej únie                                                C 286 E/225

                                                                                Utorok 13. decembra 2005

             P6_TA(2005)0509

             Žiadosť o ochranu výsad a imunity Bruna Gollnischa

             Rozhodnutie Európskeho parlamentu o žiadosti o ochranu imunity a výsad Bruna Gollnischa
                                                (2005/2072(IMM))

             Európsky parlament,

             — so zreteľom na žiadosť o ochranu imunity Bruna Gollnischa, ktorú podal Luca Romagnoli listom zo
               7. apríla 2005 a ktorá bola oznámená na plenárnej schôdzi 14. apríla 2005,

             — po vypočutí Bruna Gollnischa, v súlade s článkom 7 ods. 3 rokovacieho poriadku,

             — so zreteľom na články 9 a 10 Protokolu o výsadách a imunitách Európskych spoločenstiev z 8. apríla
               1965 ako aj na článok 6 ods. 2 Aktu o všeobecných a priamych voľbách poslancov Európskeho parla-
               mentu z 20. septembra 1976,

             — so zreteľom na rozsudky Súdneho dvora Európskych spoločenstiev z 12. mája 1964 a 10. júla 1986 (1),

             — so zreteľom na článok 26 Ústavy Francúzskej republiky,

             — so zreteľom na článok 6 ods. 3 a článok 7 rokovacieho poriadku,

             — so zreteľom na správu Výboru pre právne veci (A6-0376/2005),

             1.   neochraňuje imunitu a výsady Bruna Gollnischa.

             (1) Vec 101/63, Wagner/Fohrmann a Krier Zb. 1964 s. 195 a vec 149/85, Wybot/Faure a iní, Zb. 1986 s. 2391.

             P6_TA(2005)0510

             Uplatňovanie zákona upravujúceho urbanistické činnosti

             Uznesenie Európskeho parlamentu o vyjadreniach týkajúcich sa zneužívania zákona upravujúceho
             urbanistickú činnosť (Ley reguladora de la actividad urbanística (LRAU)) a jeho vplyve na obyvate-
             ľov Európy (petície 609/2003, 732/2003, 985/2002, 1112/2002, 107/2004 a ďalšie) (2004/2208(INI))

             Európsky parlament,

             — so zreteľom na článok 6 Zmluvy o EÚ, ktorý transponuje ustanovenia Európskeho dohovoru o ochrane
               ľudských práv a základných slobôd a článok 7 Zmluvy o EÚ, ktorý stanovuje postup zisťovania vážnych
               a pretrvávajúcich porušovaní zásad uvedených v článku 6,

             — so zreteľom na smernice 92/50/EHS (1) a 93/37/EHS (2), ktoré sa týkajú verejného obstarávania, smer-
               nice 85/337/EHS (3), 97/11/ES (4) a 2001/42/ES (5), ktoré sa týkajú posudzovania vplyvov na životné
               prostredie a smernicu 2000/60/ES (6), ktorá sa týka politiky vodného hospodárstva,

             (1) Smernica Rady 92/50/EHS z 18. júna 1992 o koordinácii postupov verejného obstarávania služieb (Ú. v. ES L 209,
                 24.7.1992, s. 1).
             (2) Smernica Rady 93/37/EHS zo 14. júna 1993 o koordinácii postupov verejného obstarávania prác (Ú. v. ES L 199,
                 9.8.1993, s. 54).
             (3) Smernica Rady 85/337/EHS z 27. júna 1985 o posudzovaní vplyvov určitých verejných a súkromných projektov na
                 životné prostredie (Ú. v. ES L 175, 5.7.1985, s. 40).
             (4) Smernica Rady 97/11/ES z 3. marca 1997, ktorou sa mení a dopĺňa smernica 85/337/EHS o posudzovaní vplyvov
                 určitých verejných a súkromných projektov na životné prostredie (Ú. v. ES L 73, 14.3.1997, s. 5).
             (5) Smernica Európskeho parlamentu a Rady 2001/42/ES z 27. júna 2001 o posudzovaní účinkov určitých plánov
                 a programov na životné prostredie (Ú. v. ES L 197, 21.7.2001, s. 30).
             (6) Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre
                 opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1).


title: Rozhodnutie Komisie zo 16. mája 2011 , ktorým sa zriaďuje fórum na výmenu informácií podľa článku 13 smernice 2010/75/EÚ o priemyselných emisiách

text:
               17.5.2011

               SK

               Úradný vestník Európskej únie

               C 146/3

         ROZHODNUTIE KOMISIE
   zo 16. mája 2011,
   ktorým sa zriaďuje fórum na výmenu informácií podľa článku 13 smernice 2010/75/EÚ o priemyselných emisiách
   2011/C 146/03
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu 2010/75/EÚ o priemyselných emisiách (integrovaná prevencia a kontrola znečisťovania životného prostredia) (prepracované znenie) (1) (ďalej len „smernica“) a najmä na jej článok 13 ods. 3,
   keďže:

               (1)

               V článku 13 ods. 1 smernice sa od Komisie vyžaduje, aby medzi členskými štátmi, dotknutými odvetviami, mimovládnymi organizáciami presadzujúcimi ochranu životného prostredia a Komisiou zorganizovala výmenu informácií.

               (2)

               V článku 13 ods. 3 smernice sa od Komisie vyžaduje, aby zriadila fórum zložené z predstaviteľov členských štátov, dotknutých odvetví a mimovládnych organizácií presadzujúcich ochranu životného prostredia a pravidelne zvolávala jeho zasadnutia a aby získala stanovisko tohto fóra k praktickým opatreniam na výmenu informácií podľa tohto článku.

               (3)

               V článku 13 ods. 4 smernice sa od Komisie vyžaduje, aby získala a uverejnila stanovisko tohto fóra k navrhovanému obsahu referenčných dokumentov o BAT.

               (4)

               Preto je nevyhnutné fórum zriadiť a vymedziť jeho úlohy a štruktúru.

               (5)

               Fórum by malo poskytovať svoje stanovisko k praktickým opatreniam na výmenu informácií a k navrhovanému obsahu referenčných dokumentov o BAT.

               (6)

               Fórum by malo byť zložené z členských štátov, medzinárodných organizácií zastupujúcich dotknuté odvetvia na základe činností, ktorých sa týka príloha I k smernici, a z mimovládnych organizácií presadzujúcich ochranu životného prostredia.

               (7)

               Mali by sa ustanoviť pravidlá zverejňovania informácií členmi fóra.

               (8)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (2),

         ROZHODLA TAKTO:
   Článok 1
   Predmet úpravy
   Týmto sa zriaďuje fórum na podporu výmeny informácií podľa článku 13 ods. 3 smernice.
   Článok 2
   Úloha
   Úlohou fóra je:

               a)

               poskytovať svoje stanovisko k praktickým opatreniam na výmenu informácií v súlade s článkom 13 ods. 3 druhým pododsekom smernice;

               b)

               poskytovať svoje stanovisko k navrhovanému obsahu referenčných dokumentov o BAT v súlade s článkom 13 ods. 4 smernice.

         Článok 3
   Konzultácie
   Komisia môže s fórom konzultovať akúkoľvek záležitosť súvisiacu s článkom 13 smernice alebo akúkoľvek záležitosť súvisiacu s BAT, ako sú vymedzené v článku 3 ods. 10 smernice.
   Článok 4
   Členstvo – vymenovanie
   1.   Členmi sú členské štáty, medzinárodné organizácie zastupujúce dotknuté odvetvia na základe činností, ktorých sa týka príloha I k smernici, a mimovládne organizácie presadzujúce ochranu životného prostredia. Tieto organizácie budú na európskej úrovni zastúpené v dostatočnej miere.
   2.   Členovia skupiny expertov Komisie nazvanej „Fórum pre výmenu informácií o najlepších dostupných technikách na základe právnych predpisov o priemyselných emisiách“ (E00466) sa automaticky považujú za členov fóra.
   3.   Nových členov, ktorí nie sú členskými štátmi, vymenúva generálny riaditeľ Generálneho riaditeľstva Komisie pre životné prostredie.
   4.   Členov, ktorí sa už nemôžu efektívne podieľať na práci fóra, ktorí sa vzdali funkcie alebo ktorí nespĺňajú podmienky článku 339 zmluvy, možno nahradiť.
   5.   Názvy členských organizácií sa uverejnia v registri. Mená zástupcov členských štátov sa môžu uverejniť v registri.
   6.   Osobné údaje členov sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 5
   Fungovanie fóra
   1.   Fóru predsedá Komisia.
   2.   Fórum môže so súhlasom Komisie zriadiť podskupiny na preskúmanie špecifických otázok na základe pôsobnosti vymedzenej fórom. Takéto podskupiny prestávajú existovať po splnení mandátu, ktorým boli poverené. Podskupinám predsedá Komisia. Predseda podskupiny podlieha fóru a predkladá mu správy.
   3.   Na zasadnutia fóra sa v súlade s protokolom k Dohode o EHP prizývajú zástupcovia krajín EHP.
   4.   Zástupcovia pristupujúcich krajín sa prizývajú na zasadnutia fóra odo dňa podpísania zmluvy o pristúpení.
   5.   Predseda môže podľa potreby prizývať odborníkov, ktorí nie sú členmi fóra a ktorí majú odbornú kvalifikáciu v prerokúvanej téme, aby sa zúčastnili na činnosti fóra alebo podskupiny. Okrem toho môže predseda udeliť štatút pozorovateľa jednotlivcom či organizáciám tak, ako je vymedzené v pravidle 8 ods. 3 horizontálnych pravidiel expertných skupín (3) a kandidátskych krajín.
   6.   Členovia fóra a ich zástupcovia, ako aj prizvaní odborníci a pozorovatelia dodržiavajú povinnosť zachovávať služobné tajomstvo ustanovené v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ ustanovené v prílohe k rozhodnutiu Komisie 2001/844/ES, ESUO, Euratom (4). V prípade nedodržiavania týchto povinností môže Komisia prijať všetky vhodné opatrenia.
   7.   Zasadnutia fóra a jeho podskupín sa konajú v priestoroch Komisie. Funkcie sekretariátu zabezpečuje Komisia.
   8.   Fórum prijme jednoduchou väčšinou svojich členov rokovací poriadok na základe štandardného rokovacieho poriadku pre skupiny odborníkov.
   9.   Komisia uverejňuje príslušné informácie o činnostiach fóra, a to buď ich začlenením do registra alebo na príslušnej webovej stránke dostupnej prostredníctvom odkazu v registri.
   Článok 6
   Výdavky na zasadnutia
   1.   Účastníci podieľajúci sa na činnostiach fóra nie sú odmeňovaní za poskytované služby.
   2.   Cestovné výdavky, ktoré účastníkom vzniknú v súvislosti s činnosťami fóra, im môže uhradiť Komisia. Takáto úhrada sa uskutočňuje v súlade s ustanoveniami platnými v rámci Komisie a do výšky dostupných prostriedkov pridelených útvarom Komisie v rámci každoročného postupu prideľovania finančných prostriedkov.

      V Bruseli 16. mája 2011

            Za Komisiu

         Janez POTOČNIK

            člen Komisie

      (1)  Ú. v. EÚ L 334, 17.12.2010, s. 17.

      (2)  Ú. v. ES L 8, 12.1.2001, s. 1.

      (3)  K(2010) 7649 v konečnom znení.

      (4)  Rozhodnutie Komisie z 29. novembra 2001, ktorým sa mení a dopĺňa jej rokovací poriadok (Ú. v. ES L 317, 3.12.2001, s. 1).


title: 2005/376/ES: Rozhodnutie č. 201 z 15. decembra 2004 o vzorových tlačivách potrebných na uplatňovanie nariadení Rady (EHS) č. 1408/71 a (EHS) č. 574/72 (séria E 400) (Text s platnosťou pre EHP a pre dohodu EÚ/Švajčiarsko)

text:
               23.5.2005

               SK

               Úradný vestník Európskej únie

               L 129/1

      ROZHODNUTIE č. 201
   z 15. decembra 2004
   o vzorových tlačivách potrebných na uplatňovanie nariadení Rady (EHS) č. 1408/71 a (EHS) č. 574/72 (séria E 400)
   (Text s platnosťou pre EHP a pre dohodu EÚ/Švajčiarsko)
   (2005/376/ES)
   SPRÁVNA KOMISIA EURÓPSKYCH SPOLOČENSTIEV PRE SOCIÁLNE ZABEZPEČENIE MIGRUJÚCICH PRACOVNÍKOV,
   so zreteľom na článok 81 písm. a) nariadenia Rady (EHS) č. 1408/71 zo 14. júna 1971 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov pohybujúcich sa v rámci Spoločenstva (1), podľa ktorého je povinnosťou správnej komisie riešiť všetky administratívne záležitosti vyplývajúce z nariadenia (EHS) č. 1408/71 a ďalších nariadení,
   so zreteľom na článok 2 ods. 1 nariadenia Rady (EHS) č. 574/72 z 21. marca 1972, ktorým sa stanovuje postup pri vykonávaní nariadenia (EHS) č. 1408/71 o uplatňovaní systémov sociálneho zabezpečenia na zamestnancov a ich rodiny, ktorí sa pohybujú v rámci Spoločenstva (2), podľa ktorého je povinnosťou správnej komisie vypracovať vzory dokumentov potrebných na uplatňovanie nariadení (EHS) č. 1408/71 a (EHS) č. 574/72,
   so zreteľom na rozhodnutie č. 146 z 10. októbra 1990 o výklade článku 94 ods. 9 nariadenia (EHS) č. 1408/71 (3),
   so zreteľom na rozhodnutie č. 155 zo 6. júla 1994 o vzorových tlačivách potrebných na uplatňovanie nariadení Rady (EHS) č. 1408/71 a (EHS) č. 574/72 (E 401 až E 411) (4),
   so zreteľom na rozhodnutie č. 157 z 1. júla 1995 o vzorových tlačivách potrebných na uplatňovanie nariadení Rady (EHS) č. 1408/71 a (EHS) č. 574/72 (E 401 až E 411) (5),
   keďže:

               (1)

               Rozšírenie Európskej únie 1. mája 2004 vyžaduje prispôsobenie tlačív série E 400.

               (2)

               Dohodou o Európskom hospodárskom priestore (Dohoda o EHP) z 2. mája 1992, ktorú dopĺňa protokol zo 17. marca 1993, príloha VI, sa v rámci Európskeho hospodárskeho priestoru vykonávajú nariadenia (EHS) č. 1408/71 a (EHS) č. 574/72.

               (3)

               Európske spoločenstvo a jeho členské štáty a Švajčiarska konfederácia uzavreli Dohodu o voľnom pohybe osôb (Švajčiarska dohoda), ktorá vstúpila do platnosti 1. júna 2002. Príloha II k dohode sa vzťahuje na nariadenia (EHS) č. 1408/71 a (EHS) č. 574/72.

               (4)

               Z praktických dôvodov by sa v rámci Európskej únie a podľa Dohody o EHP a Švajčiarskej dohody mali používať rovnaké tlačivá,

         ROZHODLA TAKTO:

               1.

               Rozhodnutie č. 155 sa zrušuje a vzorové tlačivá E 401, E 402, E 403, E 404, E 405, E 406, E 407 a E 411, priložené k tomuto rozhodnutiu, sa nahradia tu priloženými vzorovými tlačivami.

               2.

               Vzorové tlačivo E 413F, priložené k rozhodnutiu č. 146, sa zrušuje.

               3.

               Rozhodnutie č. 157 sa zrušuje.

               4.

               Príslušné úrady členských štátov sprístupnia zainteresovaným stranám tlačivá podľa tu priložených vzorov. Tieto tlačivá sa sprístupnia v úradných jazykoch Spoločenstva a usporiadajú takým spôsobom, aby sa odlišné verzie dokonale prekrývali a aby tak umožňovali všetkým adresátom získať tlačivo v ich vlastnom jazyku.

               5.

               Toto rozhodnutie sa uplatňuje od prvého dňa mesiaca nasledujúceho po jeho uverejnení v Úradnom vestníku Európskej únie.

            Predseda správnej komisie

         C. J. VAN DEN BERG

      (1)  Ú. v. ES L 149, 5.7.1971, s. 2.

      (2)  Ú. v. ES L 74, 27.3.1972, s. 1. Nariadenie naposledy zmenené a doplnené nariadením Komisie (ES) č. 77/205 (Ú. v. EÚ L 16, 20.1.2005, s. 3).

      (3)  Ú. v. ES L 235, 23.8.1991, s. 9. Rozhodnutie naposledy zmenené a doplnené rozhodnutím č. 167 (Ú. v. ES L 195, 11.7.1998, s. 35).

      (4)  Ú. v. ES L 209, 5.9.1995, s. 1.

      (5)  Neuverejnené rozhodnutie rozširujúce rozhodnutie č. 155 na Rakúsko, Fínsko a Švédsko.


title: 2009/522/ES: Rozhodnutie Európskej centrálnej banky z  2. júla 2009 o vykonávaní programu nákupu krytých dlhopisov (ECB/2009/16)

text:
               4.7.2009

               SK

               Úradný vestník Európskej únie

               L 175/18

      ROZHODNUTIE EURÓPSKEJ CENTRÁLNEJ BANKY

   z 2. júla 2009
   o vykonávaní programu nákupu krytých dlhopisov
   (ECB/2009/16)
   (2009/522/ES)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o založení Európskeho spoločenstva, a najmä na jej článok 105 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 12.1 druhý pododsek v spojení s článkom 3.1 prvou zarážkou a na článok 18.1,
   keďže:

               (1)

               V súlade s článkom 18.1 štatútu ESCB môžu Európska centrálna banka (ďalej len „ECB“) a národné centrálne banky členských štátov, ktoré prijali euro (ďalej spoločne len „centrálne banky Eurosystému“), obchodovať na finančných trhoch, okrem iného, s obchodovateľnými nástrojmi v rámci priamych nákupov a predajov.

               (2)

               Vzhľadom na výnimočné okolnosti, ktoré v súčasnosti prevládajú na trhu, Rada guvernérov 7. mája 2009 a následne 4. júna 2009 rozhodla, že je potrebné zaviesť program (ďalej len „program nákupu krytých dlhopisov“ alebo „program“), v rámci ktorého môžu národné centrálne banky a vo výnimočných prípadoch aj ECB bezprostredne od zmluvných strán priamo nakupovať akceptovateľné kryté dlhopisy v rozsahu im prideleného podielu. Centrálne banky Eurosystému zamýšľajú vykonávať program nákupu krytých dlhopisov postupne s prihliadnutím na trhové podmienky a potreby menovej politiky Eurosystému. Cieľom týchto nákupov je prispieť k: a) podpore pokračujúceho poklesu úrokových mier na peňažnom trhu; b) zlepšeniu podmienok financovania pre úverové inštitúcie a podniky; c) motivovaniu úverových inštitúcií udržiavať a zvyšovať objem poskytovaných úverov a d) zlepšeniu trhovej likvidity v dôležitých segmentoch trhu so súkromnými dlhovými cennými papiermi.

               (3)

               Ako súčasť jednotnej menovej politiky by sa mal priamy nákup akceptovateľných krytých dlhopisov centrálnymi bankami Eurosystému v rámci programu vykonávať jednotným spôsobom v súlade s podmienkami tohto rozhodnutia,

         ROZHODLA TAKTO:
   Článok 1
   Zavedenie a rozsah programu priameho nákupu krytých dlhopisov
   Eurosystém zavádza program, v rámci ktorého centrálne banky Eurosystému nakupujú akceptovateľné kryté dlhopisy v predpokladanej menovitej hodnote 60 miliárd EUR. Centrálne banky Eurosystému sa môžu v rámci programu rozhodnúť, že kúpia akceptovateľné kryté dlhopisy od akceptovateľných zmluvných strán na primárnom a sekundárnom trhu v súlade s kritériami akceptovateľnosti uvedenými v tomto rozhodnutí. Usmernenie ECB/2000/7 z 31. augusta 2000 o nástrojoch a postupoch menovej politiky Eurosystému (1) sa nevzťahuje na priamy nákup krytých dlhopisov centrálnymi bankami Eurosystému v rámci programu.
   Článok 2
   Kritériá akceptovateľnosti pre kryté dlhopisy
   Kryté dlhopisy, ktoré sú: a) akceptovateľné pre operácie menovej politiky, ako je vymedzené v usmernení ECB/2000/7; b) denominované v eurách; c) vydané úverovými inštitúciami, ktoré sú registrované v eurozóne alebo inými subjektmi registrovanými v eurozóne, ktoré spĺňajú podmienky ustanovené v nižšie uvedenom odseku 4, a d) držané a vyrovnávané v eurozóne, sú akceptovateľné pre priamy nákup v rámci programu za predpokladu, že spĺňajú tieto dodatočné požiadavky:

               1.

               Ide buď o: i) kryté dlhopisy vydané v súlade s kritériami ustanovenými v článku 22 ods. 4 smernice PKIPCP (2) (ďalej len „kryté dlhopisy v súlade s PKIPCP“) alebo ii) štruktúrované kryté dlhopisy, ktoré centrálne banky Eurosystému na základe vlastného uváženia považujú z hľadiska záruk za porovnateľné s krytými dlhopismi v súlade s PKIPCP.

               2.

               Minimálny objem každej emisie krytých dlhopisov je spravidla 500 miliónov EUR. Centrálna banka Eurosystému môže v osobitných prípadoch rozhodnúť o priamom nákupe krytých dlhopisov pri objeme emisie nižšom ako 500 miliónov EUR za predpokladu, že objem emisie nie je nižší ako 100 miliónov EUR, ak táto centrálna banka Eurosystému na základe vlastného uváženia rozhodne, že špecifické okolnosti na trhu alebo dôvody súvisiace s riadením rizika si takýto nákup vyžadujú.

               3.

               Minimálny rating emisie krytých dlhopisov je spravidla „AA“ alebo jemu zodpovedajúci rating, ktorý bol vydaný aspoň jednou z hlavných ratingových agentúr.

               4.

               Ak je emitentom krytého dlhopisu subjekt (iný ako úverová inštitúcia), ktorý je registrovaný v eurozóne, uplatňujú sa tieto podmienky: i) takýto subjekt len vydáva kryté dlhopisy a ii) príslušnej centrálnej banke Eurosystému je za kryté dlhopisy poskytnutá dostatočná záruka zo strany úverovej inštitúcie registrovanej v eurozóne alebo je poskytnutá záruka podobného charakteru, ktorá spĺňa požiadavky príslušnej centrálnej banky Eurosystému.

               5.

               Kryté dlhopisy sa vydávajú podľa právnych predpisov upravujúcich kryté dlhopisy, ktoré sú platné v členskom štáte eurozóny. V prípade štruktúrovaných krytých dlhopisov je rozhodným právom pre dokumentáciu týkajúcu sa krytých dlhopisov právo členského štátu eurozóny.

         Článok 3
   Akceptovateľné zmluvné strany
   V rámci programu nákupu krytých dlhopisov sú akceptovateľnými zmluvnými stranami: a) domáce zmluvné strany, ktoré sa zúčastňujú na operáciách menovej politiky Eurosystému, ako je vymedzené v oddiele 2.1 prílohy I k usmerneniu ECB/2000/7, a b) akékoľvek iné zmluvné strany usadené v eurozóne (buď ako registrované subjekty alebo prostredníctvom pobočky), ktoré centrálna banka Eurosystému využíva na investovanie svojich investičných portfólií v eurách.
   Článok 4
   Záverečné ustanovenia
   1.   Toto rozhodnutie nadobúda účinnosť dňom nasledujúcim po jeho uverejnení na internetovej stránke ECB.
   2.   Toto rozhodnutie sa uplatňuje do 30. júna 2010.

      V Luxemburgu 2. júla 2009

            Prezident ECB

         Jean-Claude TRICHET

      (1)  Ú. v. ES L 310, 11.12.2000, s. 1.

      (2)  Smernica Rady 85/611/EHS z 20. decembra 1985 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. ES L 375, 31.12.1985, s. 3).